เว้นภาษีกองทุนอินฟราฯ
คลังเสนอครม.อนุมัติอังคารนี้ผู้จัดตั้งยันคนซื้อหน่วยรับ5ปี
30 ต.ค. 2565

คลังเสนอครม.อนุมัติอังคารนี้ผู้จัดตั้งยันคนซื้อหน่วยรับ5ปี
คลังชง ครม.ปูทำคลอดลดภาษี 5 ปี ตั้งกองทุนอินฟราสตรัคเจอร์ เปิดทางระดมเงินมาฟื้นฟูน้ำท่วม
แหล่งข่าวจากกระทรวงการคลัง เปิดเผยว่า นายธีระชัย ภูวนาถนรานุบาล รมว.คลัง จะเสนอให้ที่ประชุมคณะรัฐมนตรี (ครม.) พิจารณาเห็นชอบการยกเว้นเก็บภาษีการจัดตั้งกองทุนโครงสร้างพื้นฐาน หรืออินฟราสตรัคเจอร์ ฟันด์ ในวันที่ 15 พ.ย.นี้ เพื่อเปิดทางให้ภาคเอชนและรัฐวิสาหกิจระดมเงินไปใช้ในการก่อสร้างโครงสร้างพื้นฐานต่างๆ ของประเทศ ที่ได้รับความเสียหายจากน้ำท่วมหรือต้องมีการก่อสร้างใหม่ เพื่อสร้างระบบป้องกันไม่ให้น้ำท่วมประเทศอีก
หลักเกณฑ์การเว้นภาษีจะเปิดกว้างให้ทั้งผู้ที่จัดตั้งกองทุนอินฟราสตรัคเจอร์ ฟันด์ และผู้ซื้อหน่วยลงทุนจากกองทุนที่ตั้งขึ้น 
อย่างไรก็ตาม การนำเงินไปก่อสร้างโครงสร้างพื้นฐานจะต้องเป็นโครงการเพื่อสาธารณะส่วนรวม ไม่ได้ระดมเงินไปก่อสร้างเป็นประโยชน์ของเอกชนเป็นด้านหลัก
ทั้งนี้ ในเบื้องต้นคาดว่าผู้จัดตั้งอินฟราสตรัคเจอร์ ฟันด์ จะได้รับการยกเว้นภาษีเป็นเวลาไม่น้อยกว่า 5 ปี สำหรับผู้ซื้อหน่วยลงทุนคาดว่าผลประโยชน์ที่ได้รับจากหน่วยลงทุนไม่ต้องเสียภาษีเงินได้ เพื่อให้เกิดการจูงใจทั้งผู้จัดตั้งและประชาชน นักลงทุนที่ผู้ซื้อหน่วยลงทุน เป็นการประหยัดเงินงบประมาณ ของประเทศที่มีอยู่จำกัดในการฟื้นฟูประเทศที่ต้องใช้เม็ดเงินเป็นจำนวนมาก
ที่ผ่านมาสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้มีการประกาศหลักเกณฑ์การจัดตั้งอินฟราสตรัคเจอร์ ฟันด์ แล้วโดยกำหนดเงื่อนไขว่าต้องตั้งกองทุนขั้นต่ำ 1,000 ล้านบาท แต่ยังไม่มีการจัดตั้งเพราะต้องรอความชัดเจนในเรื่องสิทธิประโยชน์ทางภาษีที่รัฐบาลจะอนุมัติ
ขณะที่ นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และหลักทรัพย์ (ก.ล.ต.) เปิดเผยว่า ก.ล.ต.พร้อมจะปรับหลักเกณฑ์ในเรื่องขนาดของกองทุนให้สอดคล้องกับสภาพของธุรกิจ โดยให้ปรับลดมูลค่าทรัพย์สินของกิจการโครงการสร้างพื้นฐานประเภทไฟฟ้าขั้นต่ำลงมาเหลือไม่น้อยกว่า 500 ล้านบาท จากเดิม 1,000 ล้านบาท เพื่อสนับสนุนและส่งเสริมกิจการโรงไฟฟ้าขนาดเล็ก (เอสพีพี) และขนาดเล็กมาก (วีเอสพีพี)
แหล่งข่าวเปิดเผยว่า ที่ผ่านมามีรัฐวิสาหกิจหลายแห่ง เช่น การไฟฟ้าฝ่ายผลิต (กฟผ.) การประปานครหลวง (กปน.) รวมถึงการทางพิเศษแห่งประเทศไทยได้เสนอแผนการระดมทุนผ่านกองทุนอินฟราสตรัคเจอร์ ฟันด์ ร่วม 1 หมื่นล้านบาท เพื่อลดภาระงบประมาณและลดต้นทุนในการการกู้เงิน ซึ่งจะทำให้หนี้สาธารณะของประเทศลดลง